Sønderborg: Sønderborg Sommer Revy solgte 90 procent af billetterne til forestillingerne i juni, men med juli har sommerrevyen ramt en hård bakke, der er svær at komme op ad.

- Juni var bedre end sidste år, men i juli er vi dykket. Vi har ramt en mur, og det er meget op ad bakke, sige revydirektør Leif Maibom.

Der er 20.000 billetter til salg til dette års 40 forestillinger. Lige nu er der solgt 16.500 billetter med tre uger tilbage af revyen. Sidste år blev der lidt skuffende solgt 18.000 billetter. Leif Maibom kender ikke svaret på, hvorfor det lige nu er sværere at sælge revybilletter i Sønderborg.

- Tilbagemeldingerne fra publikum er, at det er en rigtig god revy. Men jeg hører fra vores kollegaer, at det også kniber andre steder landet. Måske har vi ramt en af disse bølgedale. Det har vi prøvet før, og det skal vi komme over. Men det er synd, at det rammer lige nu, hvor Jeanne Boel og Klaus Kristensen skal tage over og har rykket teltpælene op og er flytter hertil, siger Leif Maibom.